《和淮阳燕秀才》
宋代·梅尧臣

我官忝博士，曾昧通经术。
前因辟书来，亦不习文律。
循旧临学宫，虎革被羊质。
倚席未能讲，占牍聊置日。
朴钝既若兹，愧彼噉棘粟。
今者登俊贤，充诏冠庭实。
邦伯乃宗公，惟帝旧良弼。
置醴饯以行，行行季冬月。
骐骥入羁驾，千里终不蹶。
惭予延荫人，安得结子韈。
心虽羡名场，才命甘汨没。
禄仕二十年，屡遘龙牓揭。
在昔见麻衣，于今尽超越。
是以对杯觞，谨严微敢忽。
宁唯畏後生，自恨疏节骨。
肴羞罗食案，包核备时物。
里妇或窥观，户下红裙出。
归应愿生男，生男付纸笔。
乃信读书荣，况即服縕韠。
长歌食苹诗，声淡异鸣瑟。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。